CELEX: 52013DP0195
Language: da
Date: 2013-05-21 00:00:00
Title: Europa-Parlamentets afgørelse af 21. maj 2013 om anmodning om beskyttelse af Gabriele Albertinis immunitet og privilegier (2012/2240(IMM))

12.2.2016   
            
            
               DA
            
            
               Den Europæiske Unions Tidende
            
            
               C 55/131
            
         P7_TA(2013)0195
   Anmodning om beskyttelse af Gabriele Albertinis parlamentariske immunitet og privilegier
   Europa-Parlamentets afgørelse af 21. maj 2013 om anmodning om beskyttelse af Gabriele Albertinis immunitet og privilegier (2012/2240(IMM))
   (2016/C 055/23)
   
      Europa-Parlamentet,
   
               —
            
            
               der henviser til anmodning af 19. juli 2012 fra Gabriele Albertini om beskyttelse af hans immunitet i forbindelse med en verserende sag ved retten i Milano, hvorom der blev givet meddelelse på plenarmødet den 10. september 2012,
            
         
               —
            
            
               der har hørt Gabriele Albertini, jf. forretningsordenens artikel 7, stk. 3,
            
         
               —
            
            
               der henviser til artikel 68 i Den Italienske Republiks forfatning som ændret ved forfatningslov nr. 3 af 29. oktober 1993,
            
         
               —
            
            
               der henviser til artikel 8 i protokol nr. 7 vedrørende Den Europæiske Unions privilegier og immuniteter, der er knyttet som bilag til traktaten om Den Europæiske Unions funktionsmåde, samt artikel 6, stk. 2, i akten af 20. september 1976 om almindelige direkte valg af medlemmerne af Europa-Parlamentet,
            
         
               —
            
            
               der henviser til Den Europæiske Unions Domstols domme af 12. maj 1964, 10. juli 1986, 15. og 21. oktober 2008, 19. marts 2010 og 6. september 2011 (1),
            
         
               —
            
            
               der henviser til forretningsordenens artikel 6, stk. 3, og artikel 7,
            
         
               —
            
            
               der henviser til betænkning fra Retsudvalget (A7-0149/2013),
            
         
               A.
            
            
               der henviser til, at Gabriele Albertini, medlem af Europa-Parlamentet, har anmodet om beskyttelse af sin parlamentariske immunitet i forbindelse med en verserende sag ved en italiensk domstol;
            
         
               B.
            
            
               der henviser til, at Gabriele Albertinis anmodning vedrører en stævning indgivet mod ham ved retten i Milano på vegne af Alfredo Robledo vedrørende udtalelser fremsat af Gabriele Albertini i et første interview offentliggjort i den italienske avis Il Sole 24 Ore den 26. oktober 2011 og i et andet interview offentliggjort i den italienske avis Corriere della Sera den 19. februar 2012;
            
         
               C.
            
            
               der henviser til, at de pågældende udtalelser ifølge stævningen er ærekrænkende, hvorfor der er rejst krav om betaling af erstatning;
            
         
               D.
            
            
               der henviser til, at udtalelserne i begge interviews vedrører »derivatretssagen« om undersøgelsen af nogle faktiske omstændigheder tilbage i 2005, der involverer Milano kommune og har forbindelse til Gabriele Albertinis hverv som borgmester i byen;
            
         
               E.
            
            
               der henviser til, at begge interviews blev givet på et tidspunkt, hvor Gabriele Albertini var medlem af Europa-Parlamentet efter at have opnået valg ved valgene til Europa-Parlamentet i 2004 og 2009;
            
         
               F.
            
            
               der henviser til, at Europa-Parlamentets medlemmer i henhold til artikel 8 i protokollen om Den Europæiske Unions privilegier og immuniteter hverken kan eftersøges, tilbageholdes eller retsligt forfølges på grund af meningstilkendegivelser eller stemmeafgivelser under udøvelsen af deres hverv;
            
         
               G.
            
            
               der henviser til, at den omstændighed, at en retssag er af civil- eller forvaltningsretlig karakter eller indeholder visse civil- eller forvaltningsretlige aspekter, i henhold til Parlamentets faste praksis ikke i sig selv udgør nogen hindring for, at beskyttelsen i den ovennævnte artikel kan gøres gældende;
            
         
               H.
            
            
               der finder, at sagens omstændigheder, som de fremgår af stævningen og af Gabriele Albertinis mundtlige forklaring for Retsudvalget, tyder på, at de fremsatte udtalelser ikke har nogen direkte og klar forbindelse til Gabriele Albertinis udøvelse af sit hverv som medlem af Europa-Parlamentet;
            
         
               I.
            
            
               der derfor konkluderer, at Gabriele Albertini ikke gav de to omhandlede interviews om »derivatretssagen« som led i udøvelsen af sit hverv som medlem af Europa-Parlamentet,
            
         
            
               1.
            
            
               vedtager ikke at beskytte Gabriele Albertinis immunitet og privilegier;
            
         
            
               2.
            
            
               pålægger sin formand straks at sende denne afgørelse og det kompetente udvalgs betænkning til Den Italienske Republiks kompetente myndighed og til Gabriele Albertini.
            
         
      (1)  Dom af 12. maj 1964, sag 101/63, Wagner mod Fohrmann og Krier (Sml. 1964, s. 483), dom af 10. juli 1986, sag 149/85, Wybot mod Faure m.fl. (Sml. 1986, s. 2391), dom af 15. oktober 2008, sag T-345/05, Mote mod Parlamentet (Sml. 2008 II, s. 2849), dom af 21. oktober 2008, forenede sager C-200/07 og C-201/07, Marra mod De Gregorio og Clemente (Sml. 2008 I, s. 7929), dom af 19. marts 2010, sag T-42/06, Gollnisch mod Parlamentet (Sml. 2010 II, s. 1135), og dom af 6. september 2011, sag C-163/10, Patriciello (Sml. 2011 I, s. 7565).